- Tenk å få betalt for å kose med Frank Kjosås
Og Frank Kjosås bare smiler: - Det er veldig gøy. Jeg er veldig forelsket i Haddys karakter, mens Marions karakter er hemmelig forelsket i meg. Jeg føler jo at jeg har havnet mellom barken og veden - den fineste barken og den fineste veden, vel å merke.Filmen «Ta meg med» har premiere til vinteren og er basert på Jan Eggum og Halvdan Sivertsens sanger og en sceneforestilling Per Olav Sørensen satte opp i fjor sommer. Det er ingen replikker i filmen - kun sang. - Jeg gruet meg litt til å synge «Kjærlighetsvisa» til Frank. Det er en spesiell situasjon å skulle synge til en person på denne måten. Jeg tenkte det var litt sånn den rosa sangen i bryllup, men Frank gjorde det lettere. Han satt der med tårer i øyene, sier Haddy, som føler seg veldig heldig som har fått denne jobben. - Tenk å få betalt for å kose med Frank Kjosås!- Bare hyggelig. På fredag startet jeg dagen med å ligge halvannen time i skje med Frank. Det er bare koselig. Faktisk ble det ikke så mye kyssing som jeg ble lovet på forhånd, sier Haddy.Men det ble ingen kyssing på Marion Ravn. Hun spiller den klassiske rollen som den mindre pene jenta som kanskje blomstrer til slutt. - Jeg er det femte hjulpet på vognen, noe mange sikkert har kjent på. Jeg har levd meg sånn inn i rollen, at jeg til og med har blitt gjenglemt av crewet på settet. De legger ikke merke til meg. Og jeg får ikke lov til å sole meg, fordi de vil at jeg skal være blek, forteller Marion, som faktisk fikk rollen i filmen først etter at regissør Per Olav Sørensen tilfeldigvis så henne syk og i joggebukse på apoteket.- Hun var aktuell for rollen, men jeg tenkte hun var for pen. Men da jeg så henne pjusk på apoteket, skjønte jeg at hun også kunne være en «girl next door». Eller stygg, ler Sørensen. - Jeg har jo hatt en hemmelig drøm om å få en filmrolle, men jeg trodde ikke at jeg skulle bli oppdaget på apoteket - skikkelig syk med fett hår og ringer under øynene, sier Marion.Filmen blir av de involverte beskrevet som den norske versjonen av «Love Actually». - Den er nok litt mer melankolsk, men det er masse kjærlighet og romantikk, sier Per Olav Sørensen. -Tror du norske kinogjengere er klare for en ren musikal-film på norsk? - Folk likte jo veldig godt sceneversjonen som vi satte opp i fjor sommer, og så føler jeg meg tryggere etter at folk omfavnet «Hver gang vi møtes» og det å lytte til mennesker som synger låter på en annen måte. Men det er skummelt og vanskelig. En sang kan spilles inn på hele 12 forskjellige locations - for så å settes sammen. Det er komplisert, forklarer Sørensen som er superfornøyd med sine artist-skuespillere. - Både Marion, Magnus (Grønneberg) og Haddy er naturtalenter. Og sammen med Frank Kjosås og Kjersti Elvik har det blitt fem helt forskjellige mennesker som synger på fem helt forskjellige måter. Jeg er veldig fornøyd.
Haddy N'jie (33) hygger seg med kyssescener, mens Marion Ravn (29) har fått forbud mot å sole seg for å være den bleke nabojenta med fett hår.